ΟΔΗΓΙΑ ΤΟΥ ΣΥΜΒΟΥΛΙΟΥ της 14ης Απριλίου 1975 περί περιορισμού της χρήσεως των προϊόντων πετρελαίου στους σταθμούς παραγωγής ηλεκτρικής ενεργείας ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το-άρθρο 103, την πρόταση της Επιτροπής, τη γνώμη της Συνελεύσεως (1), τη γνώμη της Οικονομικής και Κοινωνικής Επιτροπής (2), Εκτιμώντας: ότι η εφαρμογή μιας κοινοτικής ενεργειακής πολιτικής συγκαταλέγεται μεταξύ των στόχων που έχουν καθορίσει οι Κοινότητες, και ότι η ασφάλεια του ενεργειακού εφοδιασμού αποτελεί πρωταρχικό στόχο της κοινοτικής ενεργειακής πολιτικής- ότι ο ηλεκτρισμός αποτελεί ζωτική μορφή ενεργείας για τη σύγχρονη κοινωνία και η συμβολή του στην κάλυψη των συνολικών ενεργειακών αναγκών της Κοινότητος αυξάνεται συνεχώς- ότι η ασφάλεια του εφοδιασμού των Κρατών μελών της Κοινότητος με ηλεκτρική ενέργεια δύναται να βελτιωθεί με τον περιορισμό της χρήσεως των προϊόντων πετρελαίου στους σταθμούς παραγωγής ηλεκτρικής ενεργείας- ότι η κατασκευή και η μετατροπή των σταθμών παραγωγής ηλεκτρικής ενεργείας που χρησιμοποιούν αποκλειστικά ή κυρίως προϊόντα πετρελαίου πρέπει στο εξής να υπόκειται στην έγκριση των αρχών των Κρατών μελών- ότι η ηλεκτρική ενέργεια είναι δυνατόν να παράγεται υπό οικονομικούς όρους από διαφορετικές πηγές πρωτογενούς ενεργείας- ότι οι συμβατικοί θερμοηλεκτρικοί σταθμοί είναι δυνατόν να εξοπλισθούν με λέβητες πολλαπλής τροφοδοσίας που επιδέχονται δύο ή περισσότερα είδη καυσίμων, μεταξύ των οποίων και ο λιθάνθρακας, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 1. Η κατασκευή νέων σταθμών παραγωγής ηλεκτρικής ενεργείας, οι οποίοι χρησιμοποιούν αποκλειστικά ή κατά κύριο λόγο προϊόντα πετρελαίου, καθώς και η μετατροπή των υφισταμένων ώστε να χρησιμοποιούν αποκλειστικά κυρίως τα ανωτέρω καύσιμα, υπόκειται στην έγκριση των αρχών του Κράτους μέλους, στη δικαιοδοσία του οποίου υπάγεται ο οικείος σταθμός. 2. Άδεια χορηγείται μόνο στις εξής περιπτώσεις: - όταν η ισχύς του σταθμού παραγωγής ηλεκτρικής ενεργείας είναι μικρότερη από 10 MWe ή όταν ο σταθμός προορίζεται αποκλειστικά για την κάλυψη των αναγκών κατά τις ώρες αιχμής ή για τη δημιουργία αποθεμάτων ηλεκτρικής ενεργείας, - όταν τα προϊόντα πετρελαίου προορίζονται μόνο για την ανάφλεξη και τη διατήρηση της καύσεως άλλων προϊόντων και όταν η συνολική τους συνεισφορά στην παραγόμενη ενέργεια είναι μικρή, όταν τα καύσιμα πετρελαίου είναι κατάλοιπα προϊόντων που δεν είναι δυνατόν να χρησιμοποιηθούν αποδοτικώτερα για άλλους σκοπούς, - όταν ο εφοδιασμός με άλλα καύσιμα δεν είναι δυνατόν να εξασφαλισθεί ή όταν αυτά είναι δυνατόν να χρησιμοποιηθούν για οικονομικούς ή τεχνικούς λόγους ή για λόγους ασφαλείας, - όταν ιδιαίτεροι λόγοι προστασίας του περιβάλλοντος επιβάλλουν τη χρήση προϊόντων πετρελαίου σε σταθμούς παραγωγής ηλεκτρικής ενεργείας. 3. Πριν από τη χορήγηση της αδείας, οι αρχές των Κρατών μελών εξετάζουν αν είναι σκόπιμο, για λόγους ασφαλείας του εφοδιασμού με καύσιμα, να εξοπλισθεί ο οικείος σταθμός παραγωγής ηλεκτρικής ενεργείας με εγκαταστάσεις διπλής τροφοδοσίας, οι οποίες επιτρέπουν τη χρήση του λιθάνθρακος ως υποκαταστάτου καυσίμου. Άρθρο 2 Κάθε άδεια που χορηγείται από κράτος μέλος κατ' εφαρμογήν του άρθρου 1 ανακοινώνεται στην Επιτροπή μαζί με λεπτομερή έκθεση των λόγων οι οποίοι τη δικαιολογούν. Άρθρο 3 Τα Κράτη μέλη θέτουν σε ισχύ τις νομοθετικές κανονιστικές και διοικητικές διατάξεις που απαιτούνται για να συμμορφωθούν προς την παρούσα οδηγία, το αργότερο μέχρι τις 31 Δεκεμβρίου 1975, και ενημερώνουν σχετικά την Επιτροπή. Άρθρο 4 Περισσότερο δεσμευτικές εθνικές διατάξεις περί του περιορισμού της χρήσεως των προϊόντων πετρελαίου σε σταθμούς παραγωγής ηλεκτρικής ενεργείας, δύνανται να διατηρηθούν ή να θεσπισθούν, εφ' όσον πληρούν τους όρους της παρούσης οδηγίας. Άρθρο 6 Η παρούσα οδηγία απευθύνεται στα Κράτη μέλη. Έγινε στις Βρυξέλλες, στις 14 Απριλίου 1975.

[Source: multi_eurlex | Tokens: 3559]